වැසි සමයත් සමඟ පාසල් පරිශ්‍රයන් තුළ ඩෙංගු මදුරු කීටයන් බෝ වීමේ අවදානමක් මතුව ඇති අතර තත්වය පාලනය කිරීම සඳහා අවශ්‍ය ක්‍රියාමාර්ග ගන්නා ලෙස අධ්‍යාපන ලේකම් සුනිල් හෙට්ටිආරච්චි විසින් සියලු ම පළාත් අධ්‍යාපන ලේකම්වරුන්, පළාත් අධ්‍යාපන  අධ්‍යක්ෂවරුන්, කළාප අධ්‍යාපන අධ්‍යක්ෂවරුන්, සියලු ම විද්‍යාපීඨයන්හි පීඨාධිපතිවරුන්, ගුරුවිද්‍යාල ප්‍රධානීන් සහ විදුහල්පතිවරුන් දැනුවත් කර ඇති බවයි අමාත්‍යංශය පවසන්නේ.ඒ අනුව තෙවන පාසල් වාරයේ වාර පරීක්ෂණයට පෙර පාසල් දරුවන් ,ගුරුවරුන් , මාපියන් ඇතුළු පාසල් ප්‍රජාව සහ ත්‍රිවිධ හමුදාව, පොලීසිය, සිවිල් ආරක්ෂක බළකාය මෙන්ම  අදාළ ප්‍රදේශයන්හි සෞඛ්‍ය  වෛද්‍ය  නිලධාරී කාර්යාලයන්හි  ශ්‍රම දායකත්වය ද ලබා ගනිමින් නොවැම්බර් 10 සහ 11 යන දෙදින පාසල් පරිශ්‍රයන් පිරිසිදු කිරීමට නියමිතයි.එසේම 2018 වසරේ නව පාසල් වාරය ආරම්භ කිරීමට පෙර පාසල් පරිශ්‍රයන්  පිරිසිදු කිරීම 2017 දෙසැම්බර් 30 සහ 31 දෙදින සිදු කළ යුතුයි.ඒ සඳහා ඉහත පාර්ශවයන්ගේ ශ්‍රමදායකත්වය ලබා ගැනීමට කටයුතු කරන ලෙසද දන්වා ඇති අතර මීට අමතරව සෑම ඉරිදා දිනකම පාසල් පරිශ්‍රයන් පවිත්‍ර කිරීමේ කටයුතු අඛණ්ඩව පවත්වාගෙන යා යුතු බව ද දන්වා යවා තිබෙනවා.මෙම වැඩසටහන සාර්ථක කරගැනීම සඳහා පළාත්, කලාප සහ කොට්ඨාස අධ්‍යාපන අධ්‍යක්ෂවරුන් සහ  විදුහල්පතිවරුන් අනෙකුත් නිළධාරීන්ගේ සහභාගීත්වය සහ වැඩසටහන පිළිබඳ සෘජු අධීක්ෂණය කළ යුතු අතර ඒ පිළිබඳ වාර්තාවක් කලාප මට්ටමින් අධ්‍යාපන අමාත්‍යාංශ ලේකම්වරයා වෙත ඉදිරිපත් කිරීමට පියවර ගතයුතු බව ද දැනුම් දී ⁣තිබෙනවා.